钦定古今图书集成/明伦汇编/宫闱典/第048卷 > 元宗杨贵妃
## 钦定古今图书集成/明伦汇编/宫闱典/第048卷 > 元宗杨贵妃

按《唐书后妃传》：“元宗贵妃杨氏，隋梁郡通守汪四世
孙，徙籍蒲州，遂为永乐人。幼养叔父家，始为寿王妃。
开元二十四年，武惠妃薨，后廷无当帝意者，或言妃
姿质天挺，宜充掖廷，遂召内禁中，异之，即为自出妃
意者，丐籍女官，号太真。更为寿王聘韦昭训女，而太
真得幸。善歌舞，邃晓音律，且智算警颖，迎意辄悟。帝”
大悦，遂专房宴，宫中号“娘子”，仪，体与皇后等。天宝初，
进册贵妃，追赠父元琰太尉、齐国公，擢叔元珪光禄
卿，宗兄铦鸿胪卿，锜侍御史，尚太华公主。主，惠妃所
生，最见宠遇，而钊亦濅显。钊，国忠也。三姊皆美劭，帝
呼为姨，封韩、虢、秦三国为夫人。出入宫掖，恩宠声焰
震天下。每命妇入班持盈，公主等让，皆不敢就位。台
省州县奉请托，奔走期会，过诏敕，四方献饷结纳，门
若市然。建平、信成二公主以与妃家忤，至追内封物。
驸马都尉独孤明失官。它日，妃以谴还铦第。比中仄，
帝尚不御食，笞怒左右高力士，欲验帝意，乃白以殿
中供帐司农酒饩百馀车送妃所，帝即以御膳分赐。
力士知帝旨，是夕，请召妃还，下钥安兴坊门驰入。妃
见帝，伏地谢，帝释然，抚慰良渥。明日，诸姨上食，乐作，
骤赐左右不可赀，由是愈见宠。赐诸姨钱岁百万，为
脂粉费。铦以上柱国门列戟，与锜、国忠诸姨五家第
舍联亘，拟宪宫禁，率一堂，费缗千万。见他第有胜者，
辄坏复造，务以瓌侈相夸诩，土木工食不息。帝所得
奇珍及贡献分赐之，使者相御于道，五家如一。妃每
从游幸，乘马则力《十授辔》策。凡充锦绣官及治琢金
玉者，大抵千人，奉须索，奇服秘玩，变化若神。四方争
为怪珍入贡，动骇耳目。于是岭南节度使张九章、广
陵长史王翼以所献最，进九章银青阶，擢翼户部侍
郎，天下风靡。妃嗜荔枝，必欲生致之，乃置骑传送，走
数千里，味未变，已至京师。天宝九载，妃复得谴还外
第。国忠谋于吉温，温因见帝曰：“妇人过忤当死，然何
惜宫中一席，广为𫓧锧地，更使外辱乎？”帝感动辍食，
诏中人张韬光赐之。妃因韬光谢帝曰：“妾有罪当万
诛，然肤发外皆上所赐，今且死，无以报。”引刀断一缭
发，奏之曰：“以此留诀。”帝见骇惋，遽召入，礼遇如初。因
又幸秦国及国忠第，赐两家钜万。国忠既遥领剑南每十月，帝幸华清宫，五宅车骑皆从，家别为队，队一
色。俄五家队合，烂若万花，川谷成锦绣。国忠导以剑
南旗节，遗钿堕舄，瑟瑟玑琲，狼藉于道，香闻数十里。
十载正月望夜，妃家与广宁主僮骑争阛门鞭挺讙
竞，主堕马，仅得去。主见帝泣，乃诏杀杨氏奴，贬驸马
都尉程昌裔官。国忠之辅政，其息昢尚万春公主，暄
尚延和郡主，弟鉴尚承荣郡主。又诏为元琰立家庙，
帝自书其碑。铦，秦国，早死，故韩、虢与国忠贵最久，而
虢国素与国忠乱，颇为人知，不耻也。每入谒，并驱道
中，从监、侍姆百馀骑，炬密如昼，靓妆盈里，不施帏障，
时人谓为“雄狐。”诸王子孙，凡婚聘，必先因韩、虢以请，
辄皆遂至数百千金以谢。初，安禄山有边功，帝宠之，
诏与诸姨约为兄弟，而禄山母事妃，来朝必宴饯结
欢。禄山反，以诛国忠为名，且指言妃及诸姨罪。帝欲
以皇太子抚军，因禅位。诸杨大惧，哭于庭。国忠入白
妃，妃衔块请死，帝意沮乃止。及西幸，至马嵬，陈元礼
等以天下计诛国忠，已死，军不解。帝遣力士问故，曰：
“祸本尚在。”帝不得已，与妃诀，引而去，缢路祠下，裹尸
以紫茵，瘗道侧，年三十八。帝至自蜀，道过其所，使祭
之，且诏改葬。礼部侍郎李揆曰：“龙武将士以国忠负
上速乱，为天下杀之。今葬妃，恐反仄自疑。”帝乃止。密
遣中使者具棺椁它葬焉。启瘗，故香囊犹在，中人以
献。帝视之，凄感流涕，命工貌妃于别殿，朝夕往，必为
哽欷。马嵬之难，虢国与国忠妻裴柔等奔陈仓，县令
率吏追之，意以为贼，弃马走林。虢国先杀其二子，柔
曰：“丐我死。”即并其女刺杀之，乃自刭，不殊。吏载置于
狱，问曰：“国家乎？贼乎？”吏曰：“互有之。”乃死，瘗陈仓东郭
外。按《安禄山传》：杨贵妃有宠，禄山请为妃养儿，帝
许之。其拜必先妃后帝。帝怪之，答曰：“蕃人先母后父。”
帝大悦，命与杨铦及三夫人约为兄弟。